കോട്ടവട്ടത്ത് പൊതുകളിസ്ഥലം വേണമെന്നാവശ്യം കുന്നിക്കോട് : നിരവധി കായികതാരങ്ങള് വളര്ന്ന് വന്ന കോട്ടവട്ടം ഗ്രാമത്തിന് ഒരു പൊതു കളിസ്ഥലം വേണമെന്നാവശ്യം ശക്തമാകുന്നു. കബടി, ബാഡ്മിന്റണ്, ക്രിക്കറ്റ്, ഗുസ്തി തുടങ്ങി നിരവധി കായികയിനങ്ങള്ക്ക് കോട്ടവട്ടത്ത് നിന്നും താരങ്ങള് പങ്കെടുക്കാറുണ്ട്. വിവിധ ഇനങ്ങളുടെ ജില്ല, സംസ്ഥാനടീമുകളില് ഇവിടെ നിന്നും താരങ്ങളും ഉണ്ട്. എന്നാല് പരിശീലനത്തിനായി സ്വന്തം ഗ്രാമത്തില് ഒരു മൈതാനമില്ലാത്തത് എറെ ബുദ്ധിമുട്ടുകളാണ് ഇവര്ക്ക് ഉണ്ടാകുന്നത്. ദ ൂരസ്ഥലങ്ങളിലും സ്വകാര്യ കളിസ്ഥലങ്ങളിലും പോയി പരിശീലനം നേടേണ്ട സ്ഥിതിയിലാണ് ഇവിടുത്തെ താരങ്ങള്. ഗോവയില് നടന്ന യൂത്ത് ലീഗ് കബടിയില് കേരള ടീമിന് വേണ്ടി കളിച്ചു കപ്പ് നേടിയ ടീമിലെ നീതിഷ്, വിനു, സര്വകലാശാല ടീമിലെ അര്ജുന് എസ് കുമാര്, പത്തനംതിട്ട ജില്ല ടീമിലെ ടി.എം.നിതിന് ഇവരെല്ലാം കോട്ടവട്ടം സ്വദേശികളാണ്. ഇതുപോലെ നിരവധി കുട്ടികളാണ് വിവിധ മേഖലകളില് പരിശീലനം നേടി കൊണ്ടിരിക്കുന്നത്.പൊതുവായിട്ടൊരു കളി സ്ഥലമോ, കബഡി കോര്ട്ടോ ഇല്ലാത്തതിനാല് എറെ ബുദ്ധിമുട്ടിലാണ് താരങ്ങള്. പ്രദേശത്തെ കായികതാരങ്ങളുടെ ആവശ്യം പരിഗണിച്ച് കോട്ടവട്ടം ഹൈസ്കൂള് നിശ്ചിത സമയം കുട്ടികള്ക്ക് പരിശീലനത്തിന് വേണ്ടി തുറന്നു കൊടുത്തിട്ടുണ്ട്. എന്നാല് എല്ലാ കുട്ടികള്ക്കും ഇത് പ്രയോഗികമല്ലെന്ന് രക്ഷിതാക്കള് പറയുന്നു.കുട്ടികള്ക്ക് കായിക പരിശീലനത്തിനോ, വ്യായാമത്തിനോ ഒരു സ്ഥലം കണ്ടെത്തി തരണമെന്ന് ആവശ്യപ്പെട്ട് എംഎല്എയ്ക്കും ജനപ്രതിനിധികള്ക്കും നിവേദനം നല്കാന് തയാറെടുക്കുകയാണ് നാട്ടുകാര്.